[pic] | EUROOPA KOMISJON |

Brüssel 8.4.2010

KOM(2010)130 lõplik

2010/0072 (NLE)

Ettepanek:

NÕUKOGU MÄÄRUS (EL) nr …/2010,

millega muudetakse nõukogu määrust (EÜ) nr 234/2004, milles käsitletakse teatavaid piiranguid Libeeria suhtes

(esitanud ühiselt ELi välisasjade ja julgeolekupoliitika kõrge esindaja ning komisjon)

SELETUSKIRI

1. Ühise seisukohaga 2004/137/ÜVJP nähakse ette ÜRO Julgeolekunõukogu resolutsioonis 1521 (2003) sätestatud meetmete, sealhulgas sõjalise tegevusega seotud tehnilise abi keelu rakendamine. Samuti sätestati keeld anda sõjalise tegevusega seotud rahalist abi. Vastavalt kõnealusele ühisele seisukohale kehtestatakse nõukogu määrusega (EÜ) nr 234/2004[1] üldine keeld anda isikutele, üksustele ja asutustele Libeerias või kasutamiseks Libeerias sõjalise tegevusega seotud tehnilist või rahalist abi või seda rahastada.

2. 12. veebruaril 2008 võttis nõukogu vastu 12. veebruari 2008. aasta ühise seisukoha 2008/109/ÜVJP, milles kinnitatakse kõnealuseid meetmeid, ning ühendas need ja muud meetmed ühte ühisesse seisukohta.

3. 17. detsembril 2009 võttis ÜRO Julgeolekunõukogu vastu resolutsiooni 1903 (2009), millega muudetakse ÜRO piiravaid meetmeid seoses relvade ja nendega seotud materjalidega ning sõjalise tegevusega seotud tehnilise ja rahalise abi andmist ja rahastamist, piirates loetletud piiravate meetmete mõju nii, et need kehtiksid üksnes Libeeria territooriumil tegutsevate valitsusväliste üksuste ja isikute suhtes. Relvade ja nendega seotud materjalide eksport ning sõjalise tegevusega seotud abi, nõuannete ja koolituse andmine Libeeria valitsusele ei ole enam keelatud. Kõnealuse resolutsiooni kohaselt on nõukogu võtnud vastu otsuse 2010/129/ÜVJP,[2] millega muudetakse ühist seisukohta 2008/109/ÜVJP.

4. Liidu välisasjade ja julgeolekupoliitika kõrge esindaja ning komisjon teevad ühiselt ettepaneku muuta vastavalt määrust (EÜ) nr 234/2004.

5. 2010/0072 (NLE)

Ettepanek:

NÕUKOGU MÄÄRUS (EL) nr …/2010,

millega muudetakse nõukogu määrust (EÜ) nr 234/2004, milles käsitletakse teatavaid piiranguid Libeeria suhtes

EUROOPA LIIDU NÕUKOGU,

võttes arvesse Euroopa Liidu toimimise lepingut, eelkõige selle artiklit 215,

võttes arvesse nõukogu otsust 2010/129/ÜVJP,[3] millega muudetakse ühist seisukohta 2008/109/ÜVJP, mis käsitleb Libeeria vastu suunatud piiravaid meetmeid[4],

võttes arvesse liidu välisasjade ja julgeolekupoliitika kõrge esindaja ning komisjoni ühist ettepanekut

ning arvestades järgmist:

6. Ühise seisukohaga 2004/137/ÜVJP nähakse ette ÜRO Julgeolekunõukogu resolutsioonis 1521 (2003) sätestatud meetmete, sealhulgas sõjalise tegevusega seotud tehnilise abi keelu rakendamine. Samuti sätestati keeld anda sõjalise tegevusega seotud rahalist abi. Vastavalt kõnealusele ühisele seisukohale kehtestatakse nõukogu määrusega (EÜ) nr 234/2004[5] üldine keeld anda isikutele, üksustele ja asutustele Libeerias või kasutamiseks Libeerias sõjalise tegevusega seotud tehnilist abi, seda rahastada või anda rahalist abi.

7. 12. veebruaril 2008 võttis nõukogu vastu 12. veebruari 2008. aasta ühise seisukoha 2008/109/ÜVJP, milles kinnitatakse kõnealuseid meetmeid, ning ühendas need ja muud meetmed ühte õigusakti.

8. 17. detsembril 2009 võttis ÜRO Julgeolekunõukogu vastu resolutsiooni 1903 (2009), millega muudetakse ÜRO piiravaid meetmeid seoses relvade ja nendega seotud materjalidega ning sõjategevusega seotud abi, nõuannete ja koolituse andmist, piirates loetletud piiravate meetmete mõju nii, et need kehtiksid üksnes Libeeria territooriumil tegutsevate valitsusväliste üksuste ja isikute suhtes. Kõnealuse resolutsiooni kohaselt on nõukogu võtnud vastu otsuse 2010/129/ÜVJP, millega muudetakse ühist seisukohta 2008/109/ÜVJP.

9. Seepärast tuleks määrust (EÜ) nr 234/2004 vastavalt muuta.

10. Füüsiliste isikute isikuandmete töötlemisel käesoleva määruse alusel tuleks järgida Euroopa Parlamendi ja nõukogu 18. detsembri 2000. aasta määrust (EÜ) nr 45/2001 (üksikisikute kaitse kohta isikuandmete töötlemisel ühenduse institutsioonides ja asutustes ning selliste andmete vaba liikumise kohta)[6] ning Euroopa Parlamendi ja nõukogu 24. oktoobri 1995. aasta direktiivi 95/46/EÜ (üksikisikute kaitse kohta isikuandmete töötlemisel ja selliste andmete vaba liikumise kohta)[7],

ON VASTU VÕTNUD KÄESOLEVA MÄÄRUSE:

Artikkel 1

Nõukogu määrust (EÜ) nr 234/2004 muudetakse järgmiselt.

1. Artiklisse 1 lisatakse järgmine mõiste:

„„sanktsioonide komitee” on ÜRO Julgeolekunõukogu resolutsiooni 1521 (2003) lõikega 21 moodustatud komitee;”

2. Artikkel 2 asendatakse järgmisega:

„ Artikkel 2

1. Keelatud on:

a) anda sõjalise tegevusega seotud tehnilist abi, sealhulgas relvade ja igasuguste nendega seotud materjalidega, sealhulgas tulirelvad ja laskemoon, sõjaväeveokid ja -varustus, poolsõjaline varustus ja eespool nimetatutele mõeldud varuosad, varustamise, tootmise, hoolduse ja kasutamisega seotud teenuseid otse või kaudselt ühelegi valitsusvälisele isikule, üksusele või asutusele Libeerias või kasutamiseks Libeerias;

b) rahastada sõjalist tegevust või anda selleks rahalist abi, sealhulgas eelkõige toetusi, laene ja ekspordikrediidikindlustust relvade ja nendega seotud varustuse müümiseks, tarnimiseks, üleandmiseks või ekspordiks või tehnilise abi ja muude teenuste osutamiseks, müümiseks, tarnimiseks või üleandmiseks otse või kaudselt ühelegi valitsusvälisele isikule, üksusele või asutusele Libeerias või kasutamiseks Libeerias, või

c) osaleda teadlikult ja tahtlikult tegevuses, mille eesmärk või tagajärg on kõrvale hoida punktides a või b nimetatud keeldudest.

2. Asjaomane liikmesriik teavitab sanktsioonide komiteed eelnevalt tehnilise või rahalise abi andmisest valitsusega seotud või muule isikule, üksusele või asutusele Libeerias või kasutamiseks Libeerias või nende rahastamisest, kui seda ei tehta vastavalt artikli 3 lõike 1 punktile a. Selline teade sisaldab kogu asjakohast teavet, sealhulgas vajaduse korral teavet lõppkasutaja, kavandatud tarnekuupäeva ja saadetiste marsruudi kohta.”

3. Artikkel 3 asendatakse järgmisega:

„ Artikkel 3

1. Erandina artiklist 2 võivad I lisas loetletud veebilehtedel osutatud selliste liikmesriikide pädevad asutused, kus teenuseosutaja asub, lubada anda:

a) tehnilist abi, mis on ette nähtud üksnes ÜRO Missiooni Libeerias toetuseks või sellele kasutamiseks, ning

b) tehnilist abi seoses mittesurmava sõjavarustusega, mis on ette nähtud üksnes humanitaar- või kaitseotstarbeks, eeldusel et asjaomane liikmesriik on vastavalt artikli 2 lõikele 2 teatanud niisuguse tehnilise abi andmisest sanktsioonide komiteele.

2. Pädev asutus teeb otsused loataotluse kohta iga juhtumi puhul eraldi, võttes arvesse kõiki asjakohaseid kaalutlusi, muu hulgas nõudeid, mis on sätestatud nõukogu ühises seisukohas 2008/944/ÜVJP, millega määratletakse sõjatehnoloogia ja -varustuse ekspordi kontrolli reguleerivad ühiseeskirjad[8]. Pädevad asutused nõuavad kaitsemeetmeid selliste lubade kuritarvitamise vastu ning võtavad vajaduse korral meetmeid tarnitud relvade ja nendega seotud varustuse tagasitoomiseks.

3. Luba ei anta tegevusteks, mis on juba aset leidnud.”

4. Artikkel 4 jäetakse välja.

Artikkel 2

Käesolev määrus jõustub järgmisel päeval pärast selle avaldamist Euroopa Liidu Teatajas .

Käesolev määrus on tervikuna siduv ja vahetult kohaldatav kõikides liikmesriikides.

Brüssel, […]

Nõukogu nimel

eesistuja […]

[1] ELT L 40, 12.2.2004, lk 1.

[2] ELT L 51. 2.3.2010, lk 23.

[3] ELT L 51. 2.3.2010, lk 23.

[4] ELT L 38, 13.2.2008, lk 26.

[5] ELT L 40, 12.2.2004, lk 1.

[6] EÜT L 8, 12.1.2001, lk 1.

[7] EÜT L 281, 23.11.1995, lk 31.

[8] ELT L 335, 13.12.2008, lk 99.